REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/484-13

10. decembar 2013. godine

B e o g r a d

Z A P I S N I K

32. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 09. DECEMBRA 2013. GODINE

Sednica je počela u 12, 05 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Katica Vijuk, Milanka Jevtović Vukojičić, Ljiljana Miladinović, Ljiljana Lučić, Jovana Joksimović, Saša Dujović, Mirjana Dragaš, Dušica Morčev i Ranka Savić.

Sednici nisu prisustvovali članovi Odbora: Aleksandar Radojević, Ivan Bauer, Miroslav Markićević, Aleksandar Pejčić, Sanja Čeković i Slavica Saveljić, kao ni njihovi zamenici.

Sednici su pored članova Odbora, prisustvovali: Miljenko Dereta (zamenik člana), Milica Vojić Marković (zamenik člana), Donka Banović, Jovana Mehandžić i Teodora Vlahović, narodni poslanici.

Sednici je takođe prisustvovao Radoslav Vujović, zamenik generalnog sekretara.

Sednici su prisustvovali i: Zoran Martinović, državni sekretar, Ivana Savićević i Snežana Bogdanović, više savetnice u Ministarstvu rada, zapošljavanja i socijalne politike, Nebojša Atanacković, predsednik Unije poslodavaca Srbije, Branislav Čanak, predsednik Ujedinjenih granskih sindikata „Nezavisnost“, Ljubisav Orbović, predsednik Saveza samostalnih sindikata Srbije i Njegoš Potežica, potpredsednik Veća Saveza samostalnih sindikata Srbije.

Sednica je u skladu sa članom 72. stav 5. Poslovnika Narodne skupštine, održana na osnovu dnevnog reda predloženog u sazivu.

D n e v n i r e d:

1. U susret predstojećim izmenama i dopunama Zakona o radu – razgovor sa predstavnicima resornih ministarstava, poslodavaca i sindikata.

Prva tačka dnevnog reda **– U susret predstojećim izmenama i dopunama Zakona o radu – razgovor sa predstavnicima resornih ministarstava, poslodavaca i sindikata**

Predsednica je najpre podsetila članove Odbora da je na 27. sednici, održanoj 7. novembra, jednoglasno doneta odluka o održavanju javnog slušanja na temu „Zakon o radu i njegova refleksija na socijalno-ekonomski položaj građana Srbije“, a na predlog Ranke Savić. Tom prilikom je dogovoreno da datum održvanja javnog slušanja bude određen naknadno. Takođe, na istoj sednici je podržan predlog Saše Dujovića da prethodno bude organizovana sednica Odbora kojoj bi prisustvovali članovi radne grupe za izradu Nacrta zakona o izmenama i dopunama Zakona o radu, u cilju informisanja članova Odbora o glavnim tokovima i osnovnim namerama u vezi s ovim tekstom. Predsednica je istakla da će u zavisnosti od ishoda današnje rasprave, kao i stepena pripremljenosti akta, biti određen i datum održavanja javnog slušanja.

**Zoran Martinović**, državni sekretar, rekao je da će kroz prezentaciju najznačajnijih rešenja u okviru predloga za izmene i dopune ovog dokumenta, predstaviti članovima Odbora ono što je dosad urađeno, oko čega postoji saglasnost, kao i koji je deo oko kog se socijalni partneri nisu složili i zbog čega su istupili iz radne grupe. Najpre je podsetio da su članove radne grupe činili predstavnici tri ministarstva: Ministarstva rada, zapošljavanja i socijalne politike, Ministarstva finansija i Ministarstva privrede, predstavnici dve reprezentativne organizacije sindikata - Ujedinjenih granskih sindikata „Nezavisnost“ i Saveza samostalnih sindikata Srbije, kao i Unije poslodavaca Srbije. Rekao je da je zajednički rad na ovom dokumentu započet u novembru ove godine, na bazi šire radne verzije, sačinjene od različitih predloga koje je Ministarstvo dobilo, međutim, skoro na samom početku su dve sinikalne organizacije istupile, a radna grupa je nastavila da radi u preostalom sastavu i sačinila je verziju dokumenta o kom je danas reč. Ovaj dokument predstavlja polaznu osnovu za širu javnu raspravu, koja bi uskoro trebalo da počne. Naglasio je težnje da na osnovu ovog dokumenta bude sprovedena dalja reforma radnog zakonodavstva, usaglašavanje sa direktivama EU i konvencijama MOR, da se da podsticaj većem zapošljavanju i smanjenju rada na crno, kao i da se obezbedi povoljniji ambijent za povećanje obima investicija i pomirenje svih aktera u procesu.

Ukazao je na prvu odredbu za koju su predviđene izmene, a odnosi se na ugovor o radu i aneks ugovora o radu. Jedna od odredbi koja bi trebalo da utiče na smanjenje rada na crno jeste uvođenje obaveze poslodavaca da ugovore o radu drže u prostorijama u kojima sede zaposleni, kako bi na licu mesta moglo da se proveri da li je u pitanju legalan, ili rad na crno. Jedan od instituta o kom se ovih dana dosta govori jeste radni odnos na određeno vreme. Naime, primećeno je da se trenutno rešenje od 12 meseci u praksi krši i produžava na znatno duži period, tako da je predviđena mogućnost produženja rada na određeno vreme na dve godine. Međutim, ovo bi trebalo da predstavlja izuzetak, a pravilo i dalje ostaje ugovor o radu na neodređeno vreme. Ugovor o radu na određeno vreme će se odnositi na jedno lice kod jednog poslodavca, oročen na 24 meseca (uz određene izuzetke). Kad je u pitanju odredba o nepunom radnom vremenu (koja je i ranije postojala), sad je usklađena s evropskim direktivama, uvodi se pravo zaposlenog na iste uslove rada kao i za zaposlene sa punim radnim vremenom, obaveza poslodavca da zaposlene blagovremeno obaveštava o dostupnosti poslova sa punim i nepunim radnim vremenom, radni odnos van prostorija poslodavca (rad kod kuće i rad na daljinu). Istakao je da je na početku bilo previdđeno da agencije za privremeno zapošljavanje budu polazna osnova za razgovore sa socijalnim partnerima, koje već postoje, ali ne rade na osnovu Zakona o radu, već se registruju u skladu s Uredbom o klasifikaciji delatnosti, što u praksi predstavlja ozbiljan problem i trebalo da bi da predstavlja jedan od daljih koraka u reformi radnog zakonodavstva. Novina u pogledu radnog vremena će biti pripravnost i rad po pozivu, dok će prekovremeni i noćni rad biti preciznije definisani i usklađeni s evropskim direktivama. Novina je i definisanje u zakonu rada u smenama, dok se obaveza plaćanja ovakvog rada neće uređivati zakonom, već kolektivnim ugogovom ili pravilnikom o radu. Kad je u pitanju korišćenje godišnjih odmora, doći će do određenih izmena, a biće ostavljena mogućnost da se poslodavac i zaposleni o tome preciznije dogovaraju. Biće uvedena i dodatna zaštita zaposlenih, kao što je preciznije definisanje zabrane uvođenja prekovremenog rada i preraspodele radnog vremena zaposlenog koji radi na poslovima sa skraćenim radnim vremenom itd. Predviđeno je da će tokom javne rasprave ozbiljno biti razmotrene odredbe o zaradama, naknadama zarade i drugim primanjima. Značajna novina je da će se naknada za minuli rad utvrđivati u iznosu od najmanje 0, 4% za rad kod poslodavca. Preciziran će biti i način utvrđivanja minimalne zarade, kao i rok za donošenje odluke o minimalnoj ceni rada. Otpremnina pri odlasku u penziju će umesto dosadašnje tri prosečne zarade, iznositi dve, u cilju rasterećenja poslodavaca. Biće umanjena i obaveza vođenja određenih evidencija, a ključan je prestanak važenja obaveze o radnoj knjižici. Precirane će biti i odredbe koje se odnose na Fond solidarnosti. Kad je u pitanju prestanak radnog odnosa, biće predviđeni novi otkazni razlozi, a pored dosadašnjih sankcija za povredu radne obaveze, uvode se nove i menjaju postojeće obaveze. Što se tiče posledica nezakonitog prestanka radnog odnosa, uvodi se razlika između nezakonitog otkaza kad nije postojao osnov za otkaz (pravo vraćanja na rad i naknade štete) i kad je razlog za otkaz postojao, ali je učinjen propust u proceduri prilikom otkaza (pravo na naknadu štete, bez prava na vraćanje na rad). Biće promenjeni uslovi za osnivanje udruženja poslodavaca (najmanje pet poslodavaca u grani, ili na određenoj teritoriji) i sindikata (najmanje 10 zaposlenih). Kad je u pitanju reprezentativnost sindikata, biće drugačije rešen problem dvojnih pristupnica, a uslov za utvrđivanje reprezentativnosti sindikata kod poslodavaca biće povećanje sa sadašnjih 15 na 20% zaposlenih. S obzirom na to da MOR smatra da su za utvrđivanje reprezentativnosti udruženja poslodavaca visoki cenzusi, uslovi će biti neznatno smanjeni (5% poslodavaca i 15% zaposlenih). Predviđeno je definisanje pojedinih pitanja u vezi sa kolektivnim ugovorima, kao i brisanje odredbi zakona o proširenom dejstvu kolektivnih ugovora. Na kraju je istakao da predstavljena verzija dokumenta čini zajedničko rešenje, iako u nekim delovima kompromisno, s obzirom na to da se pojedina rešenja razlikuju od onih koja je Ministarstvo rada prvobitno predlagalo, a izrazio je i žaljenje što je radna grupa ostala uskraćena za jasne stavove reprezentativnih sindikata, pa smatra da je današnja rasprava prilika da se čuju i njihovi stavovi.

**Branislav Čanak**, predsednik Ujedinjenih granskih sindikata „Nezavisnost“, najpre je uputio zamerku zbog prirode pregovora koji su započeti u novembru, kao što je državni sekretar rekao. Kritikovao je i to što predstavnici sindikata nikad nisu dobili odgovor na pojedina ključna pitanja – zbog čega se donose ove izmene i dopune Zakona o radu i zašto je u rad na ovom dokumentu uključeno Ministarstvo privrede. Smatra da su ukoliko je to bilo potrebno, dogovori prethodno mogli da budu obavljeni između resornog i drugih ministarstava, bez njihovog učestvovanja u radu radne grupe za izradu Predloga zakona. Ukazao je na to da učešće predstavnika Ministarstva privrede u radu na ovom dokumentu nije dobro, zbog toga što se uzima u obzir samo ekonomska strana, dok ne postoji dovoljno poznavanje ove materije iz ugla Zakona o radu, niti se ovaj zakon stavlja u kontekst privrednog oporavka zemlje. Kritikovao je i preterano oslanjanje na mišljenje stranaca o budućem predlogu zakona, kao što su npr. Američka privredna komora, ili Savet stranih investitora i zaključio da sve u svemu, nije jasno koji je interes za donošenje izmenjenog zakona, niti koja bi uloga ovakvog zakona trebalo da bude u pogledu promene situacije u zapošljavanju. Skrenuo je pažnju na poslednji izveštaj Nacionalne službe za zapošljavanje Vladi i resornom ministarstvu, u kom stoji podatak da se u prvih šest meseci 2013. godine, u njihovoj evidenciji našlo novih 282 hiljade prijavljenih nezaposlenih, dok su istovremeno poslodavci ponudili 22 hiljade novih radnih mesta i smatra da ovakav jaz ne može da se prevaziđe zakonom. Vrlo je značajna činjenica da je u okviru 22 hiljade novih radnih mesta, postojala potražnja za 67% radnika na određeno vreme, dok je 77% zahteva za visokom stručnom spremom, što smatra da nije objektivno, niti može biti rešeno Zakonom o radu. Takođe, postavio je pitanje kako je moguće da nije dovoljno posredovanje Nacionalne službe za zapošljavanje u traženju radnika za novoponuđena radna mesta, već postoji potreba za uvođenjem agencija za zapošljavanje. Naglasio je da Nacionalna služba ne funkcioniše otežano zbog nedostatka kapaciteta, već zbog manjka poslova na tržištu rada i da u takvoj situaciji uvođenje konkurencije nije dobro, jer je ovim agencijama, za razliku od Nacionalne službe, cilj isključivo ostvarivanje profita. Podsetio je da se ovo i na primeru Slovenije pokazalo kao loše. Postavio je i pitanje koji je interes države da postoji veliki broj sinidkata i poslodavaca, a kao primer da država ovo podstiče naveo je novo rešenje koje se odnosi na pristupnice. Istakao je da u razvijenijim državama i onim koje predstavljaju kolevku sindikalnog organizovanja, opada broj sinidkata i njihovih članova, pa stoga ne vidi na osnovu čega se očekuje da će se kod nas u narednom periodu ova oblast razvijati i broj sindikata rasti. Na kraju je izrazio čuđenje povodom toga što je radna grupa za izradu Nacrta zakona nastavila sa radom nakon istupanja predstavnika oba reprezentativna sindikata iz nje, s obzirom na to da je nemoguće donositi bilo kakve odluke bez ovog važnog činioca, a osim toga, sindikati i poslodavci su funkcionalno povezani i nemoguće ih je razdvojiti.

**Ljubisav Orbović**, predsednik Saveza samostalnih sindikata Srbije, istakao je da je cilj i ove, kao i prethodne vlade, rasterećenje privrede i da je u skladu sa tim traženo rešenje za omogućavanje privilegija privrednicima. Smatra da je odlučeno da se do rešenja dođe smanjivanjem prava zaposlenih i njihovih prihoda, čemu u prilog govore i ponuđena rešenja za izmene i dopune Zakona o radu. U pogledu otpremnina za tehnološki višak, smatra da bi trebalo naći bolje rešenje od ponuđenog, a jedna od opcija bi bila osnivanje fonda iz kog bi se plaćala razlika u odnosu na ono što je već naplaćeno kod prethodnog poslodavca. Smatra da bi ovakvim rešenjem sve strane bile zadovoljne. Postavivši pitanje svrhe donošenja ovog zakona, ponovio je da ponuđena rešenja, kao što su npr. ona koja se odnose na smenski rad, otpremnine za odlazak u penziju, godišnji odmor i bolovanje, ne idu u prilog zaposlenima, a isti je slučaj i sa njihovim zaradama. Kad je u pitanju ukidanje obaveznog potpisivanja evidencije zarade od strane zaposlenog, istakao je da nije jasno šta je cilj ove odredbe i izrazio sumnju da će se time otvoriti mogućnost za vršenje različitih manipulacija od strane poslodavaca. Kad je u pitanju brisanje odredbi iz zakona o proširenom dejstvu kolektivnih ugovora, izrazio je bojazan da će ovo podrazumevati potpunu eliminaciju kolektivnog pregovaranja.

**Nebojša Atanacković**, predsednik Unije poslodavaca Srbije, smatra da su predložene izmene i dopune Zakona neophodne, kao i da u velikoj meri predstavljaju usaglašavanje sa zakonodavstvom EU. Podsetio je da je od donošenja Zakona o radu prošlo osam godina i da su u međuvremenu uočeni različiti nedostaci. Rekao je da su predstavnici sindikata, istupanjem iz radne grupe, izvršili dodatni pritisak na preostale članove, posebno na predstavnike Ministarstva rada, kao i da poslodavci imaju više razloga da budu nezadovoljni predstojećim izmenama, od zaposlenih. Skrenuo je pažnju na to da mnoge odredbe našeg radnog zakonodavstva, evropsko zakonodavstvo ne prepoznaje, a to je zbog toga što još uvek imamo odredbe zaostale iz samoupravnog perioda. Istakao je i da je država ta koja treba da utiče na nesavesne poslodavce da postupaju po zakonu. Složio se sa predstavnicima sindikata kad je u pitanju ukidanje odredbi o proširenom dejstvu kolektivnih ugovora. Rekao je da je takođe bio skeptičan u vezi s uvođenjem agencija u zakon, zbog mogućih zloupotreba.

U diskusiji su učestvovali: Branislav Čanak, Saša Dujović, Milica Vojić Marković, Ljubisav Orbović, Nebojša Atanacković, Milica Dronjak i Zoran Martinović.

**Branislav Čanak** je istakao da ukidanje odredbi o proširenom dejstvu kolektivnih ugovora nije dobro za državu i privredu, jer umesto uvođenja određenih standarda, može da dovede do raslojavanja u oblasti privrede.

**Saša Dujović** je kritikovao to što u okviru sindikalnih organizacija, koje bi trebalo da štite prava radnika, postoji velika podvojenost, kao i to što nejasnoće u pogledu reprezentativnosti utiču na zbunjenost i zaposlenih i šire javnosti. Izrazio je žaljenje što niko od članova Odbora nije učestvovao u radu radne grupe, makar u statusu posmatrača koji bi ostale članove izveštavao o napretku. Složio se sa Branislavom Čankom u pogledu nedoumice oko toga zbog čega je u rad na ovom dokumentu uključeno Ministarstvo privrede, kao i povodom pitanja agencija za zapošljavanje. Rekao je da su mnoga danas postavljena pitanja od strane predstavnika sindikata vrlo logična i izrazio sumnju da Ministarstvo u ovom trenutku na njih može da da prave odovore. Postavio je pitanje koliko će biti smanjenje zarada prouzrokovano predloženim rešenjima.

**Milica Vojić Marković** je rekla da su joj se u prethodnom periodu obraćali predstavnici različitih sindikalnih organizacija sa željom da iznese svoje komentare na buduće izmene i dopune Zakona o radu. Međutim, istakla je da to nije bilo moguće, jer ni sama nije znala u čemu se sastoje predložena rešenja. Smatra da dobar zakon treba da bude u interesu svih, a da poraz predstavlja izostanak jedne od strana u pregovorima, pogotovo kad predstavlja veliku grupu ljudi, kao što je slučaj sa reprezentativnim sindikatima. Istakla je da na prvom mestu prava radnika moraju biti zaštićena, ali tako što će se naći određeni balans i da ni jedna strana ne bude oštećena, jer smatra da je to i u interesu države.

**Ljubisav Orbović** je podsetio da su predstavnici reprezentativnih sindikata bili spremni na pregovore, ali da su iz istih istupili zbog načina na koji su vođeni, odnosno zbog toga što nije postojala adkevatna osoba koja će o svemu odlučivati. Podsetio je da je ministar rada, zapošljavanja i socijalne politike, prilikom razgovora sa predstavnicima sindikata, rekao da se ne slaže sa segmentom Nacrta zakona koji predlaže Ministarstvo privrede. Takođe, ministar privrede ni na koji način nije objasnio zbog čega su određena rešenja predložena, a službenik Ministarstva privrede koji je jedini iz ovog ministarstva učestvovao u pregovorima, nije imao ovlašćenje da o tome govori u ime ministra. Nije se složio s opaskom Saše Dujovića o podvojenosti sindikata i skrenuo je pažnju na to da se najpre treba osvrnuti na zakonsku odredbu o reprezentativnosti sindikata, gde je jasno razgraničeno koja je uloga reprezentativnih sindikata, a koja onih koji to nisu.

**Nebojša Atanacković** je istakao da je prirodno da se stavovi poslodavaca i sindikata razlikuju. Skrenuo je pažnju na to da se poslodavci u Srbiji protive sivoj ekonomiji, ali da je država ta koja treba da vodi računa o tome. Najavio je da će se i Unija poslodavaca boriti za svoja prava.

**Branislav Čanak** je naglasio da treba imati u vidu opstanak privrede, pa je u tom smislu podržao izlaganje Milice Vojić Marković, koja je govorila iz civilizacijskog ugla, a ne ideološkog. Kad je u pitanju reprezentativnost sindikata, izrazio je bojazan da će zbog dvojnih pristupnica, trenutno reprezentativni sindikati izgubiti svoju reprezentativnost odlivom članova.

**Milica Dronjak** je naglasila da dokument koji je danas prezentovan, predstavlja radnu verziju i da je ideja bila upoznati članove Odbora, kao i predstavnike sindikata koji su istupili iz pregovora, dokle se stiglo s usaglašavanjem stavova. Takođe je istakla da je za izradu ovog akta nadležno Ministarstvo rada, zapošljavanja i socijalne politike, i pored učešća Ministarstva privrede. Izrazila je zadovoljstvo povodom toga što su se predstavnici sve tri strane odazvali pozivu na sednicu i što su članovi odbora i drugi prisutni narodni poslanici danas imali prilike da čuju mišljenja kako predlagača, tako i predstavnika poslodavaca i zaposlenih.

**Zoran Martinović** je istakao da je Ministarstvo rada uspelo u nameri da okupi sve zainteresovane strane u ovom procesu i da ne treba da čudi učešće predstavnika Ministarstva privrede i Ministarstva finansija u izradi Nacrta zakona, koji u ovom trenutku predstavlja zajedničku verziju. Ponovio je da ovo ministarstvo nije bilo zadovoljno pojedinim rešenjima, ali da se izašlo u susret „predstavnicima privrede“. Objasnio je da su bliski stavovi između Vlade i poslodavaca o pojedinim pitanjima logični, ako se ima u vidu to da je država poslodavac velikom broju zaposlenih. Kad je u pitanju pomenuto umanjenje zarada, rekao je da će usled ostvarivanja određenih prava u manjem obimu, do toga doći u određenom procentu, ali da će to zavisiti i od nivoa prava ostvarenih na osnovu kolektivnih ugovora i pravilnika o radu. Povodom povlačenja paralele između Nacionalne službe za zapošljavanje i agencija za zapošljavanje, rekao je da ovde dolazi do nerazumevanja i mešanja s agencijama za posredovanje koje su u zakon uvedene još 2009. godine, a koje obavljaju identičan posao kao i Nacionalna služba. Objasnio je da agencije za koje je bilo predviđeno da se uvedu predloženim izmenama, predstavljaju poslodavce, odnosno vrše zapošljavanje i upućivanje na rad kod drugih poslodavaca. Ovo rešenje je najpre predloženo na osnovu sumiranih iskustava iz okruženja, ali su i u okviru radne grupe postojale nedoumice u pogledu toga da li je ono dobro. Međutim, nakon nerazumevanja socijalnih partnera u pogledu ovog predloga, odlučeno je da on za sad bude odložen. Izrazio je nadu da će predstavnici sindikata biti aktivni tokom javne rasprave o Nacrtu zakona, kao i da će konačan predlog imati određeni stepen saglasnosti sve tri strane. Rekao je da trenutna verzija nije najbolja moguća, ali da je dokument koji predstavlja osnovu za širu javnu raspravu i uvod u narednu fazu. Istakao je da izmenjeni zakon neće automatski dovesti do velike promene na tržištu rada, ali će svakako predstavljati podsticaj da se određeni odnosi između zaposlenih i poslodavaca drugačije definišu i amortizuju.

Sednica je završena u 14, 15 časova.

SEKRETAR PREDSEDNICA

Žužana Sič Levi Milica Dronjak